สำนักงานตำรวจแห่งชาติ เตือนหลายพื้นที่ พบมีกลุ่มบุคคล ขับรถตระเวนตามหมู่บ้าน ขายสินค้าพ่วงจับสลากรางวัลใหญ่  หากพบแจ้งตำรวจทันที
สำนักงานตำรวจแห่งชาติ เตือนหลายพื้นที่ พบมีกลุ่มบุคคล ขับรถตระเวนตามหมู่บ้าน ขายสินค้าพ่วงจับสลากรางวัลใหญ่ หากพบแจ้งตำรวจทันทีพันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ได้รับรายงานจากตำรวจหลายพื้นที่ ว่า ขณะนี้ มีกลุ่มบุคคลขับรถตระเวนไปตามหมู่บ้านในชนบทแล้วเสนอขายสินค้าพ่วงจับสลากรางวัลใหญ่ โดยมีเป้าหมายเป็นผู้สูงอายุ หรือเด็ก ที่อยู่บ้านตามลำพัง เช่น ทำทีเป็นเข้าไปเสนอขายน้ำยาปรับผ้านุ่ม ราคา 5-10 บาท แล้วหลอกให้เปิดฉลากหลังซองน้ำยาปรับผ้านุ่ม โดยมีรางวัลใหญ่ เป็นเครื่องใช้ไฟฟ้าต่างๆ แต่มีข้อแม้ว่า ถ้าเปิดเจอของรางวัลห้ามคืนต้องซื้อเท่านั้น โดยการกระทำลักษณะนี้ เบื้องต้นอาจเข้าข่ายความผิดฐาน ร่วมกันฉ้อโกง โดยเเสดงข้อความอันเป็นเท็จฯ และข่มขืนใจผู้อื่นให้กระทำการใด ไม่กระทำการใด หรือจำยอมต่อสิ่งใด โดยทำให้กลัวว่าจะเกิดอันตรายฯ จึงฝากเตือนและให้ตำรวจแต่ละพื้นที่ สร้างการรับรู้ให้ประชาชนทราบว่าหากพบกลุ่มบุคคลมีพฤติการณ์ในลักษณะดังกล่าว ให้ตรวจสอบให้เเน่ชัดว่ากลุ่มบุคคลดังกล่าวเข้ามาเพื่อจุดประสงค์ใด มีสินค้ามาขายจริงหรือไม่ ตรวจสอบคุณภาพสินค้า ราคาสินค้าเหมาะสมหรือไม่ หากพบพฤติการณ์น่าสังสัย มีการข่มขู่บังคับให้ซื้อของ ให้รีบเเจ้งตำรวจที่สายด่วน 191 ทันที พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ได้กำชับให้ทุกพื้นที่เพิ่มวงรอบสายตรวจในช่วงเวลากลางวัน ออกตรวจตราโดยเฉพาะบ้านที่มีผู้สูงอายุอยู่เพียงลำพัง ให้เข้าไปประชาสัมพันธ์สร้างการรับรู้ ถึงพฤติการณ์ของกลุ่มมิจฉาชีพดังกล่าวที่ฉวยโอกาสกระทำความผิด สร้างความเดือดร้อนและซ้ำเติมประชาชนในช่วงสถานการณ์ แพร่ระบาดของโรคโควิด-19